KOMISIJOS SPRENDIMAS
2008 m. gruodžio 16 d.
daryti išimtį, kurios paprašė Bulgarijos Respublika pagal Sprendimą 2008/477/EB dėl 2 500-2 690 MHz dažnių juostos suderinimo antžeminėms sistemoms, kuriomis Bendrijoje galima teikti elektroninio ryšio paslaugas
(pranešta dokumentu Nr. C(2008) 8302)
(Tekstas autentiškas tik bulgarų kalba)
(2009/1/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. kovo 7 d. Europos Parlamento ir Tarybos sprendimą Nr. 676/2002/EB dėl radijo spektro politikos teisinio reguliavimo pagrindų Europos bendrijoje (Sprendimas dėl radijo spektro) (1), ypač į jo 4 straipsnio 5 dalį,
atsižvelgdama į 2008 m. birželio 13 d. Komisijos sprendimą 2008/477/EB dėl 2 500-2 690 MHz dažnių juostos suderinimo antžeminėms sistemoms, kuriomis Bendrijoje galima teikti elektroninio ryšio paslaugas (2), ypač į jo 2 straipsnio 2 dalį,
kadangi:
(1)
Pagal Sprendimą 2008/477/EB per šešis mėnesius nuo jo įsigaliojimo valstybės narės turi skirti 2 500-2 690 MHz dažnių juostą ir suteikti galimybę ne išimties tvarka ja naudotis laikantis konkrečių parametrų antžeminėmis sistemomis, kuriomis galima teikti elektroninio ryšio paslaugas.
(2)
Pagal Sprendimą 2008/477/EB reikalaujama, kad valstybės narės skirtų 2 500-2 690 MHz juostą ir suteiktų galimybę ja naudotis ne vėliau kaip iki 2008 m. gruodžio 13 d.
(3)
Sprendimo 2008/477/EB 2 straipsnio 2 dalyje nurodyta, kad, vadovaudamosi Sprendimo Nr. 676/2002/EB 4 straipsnio 5 dalimi, valstybės narės gali išimties tvarka prašyti nustatyti pereinamuosius laikotarpius, kuriais gali būti taikomi susitarimai dėl radijo spektro pasidalijimo.
(4)
Bulgarijos Respublika Komisijai pranešė, kad negali laiku įvykdyti Sprendime 2008/477/EB nustatytų reikalavimų, nes toje juostoje išimties tvarka veikia nacionalinio saugumo reikmėms naudojama elektroninių ryšių įranga.
(5)
Todėl 2008 m. spalio 22 d. raštu Bulgarijos Respublika paprašė išimties tvarka laikinai netaikyti šių reikalavimų tam, kad toje valstybėje būtų galima toliau naudoti minėtąją įrangą, kol bus įdiegta nauja kitoje dažnių juostoje veikianti judriojo radijo ryšio nacionalinio saugumo sistema.
(6)
Išimties taikymo trukmė priklausytų nuo regiono. Vidino, Montanos, Vracos, Lovečo, Pleveno, Gabrovo, Veliko Tirnovo, Rusės, Tergovištės, Razgrado, Šumeno, Silistros, Dobričiaus ir Varnos regionuose (t. y. Bulgarijos šiaurėje) išimtis būtų taikoma iki 2009 m. pabaigos. Vietovėse aplink Triavnos, Blagojevgrado, Pazardžiko, Plovdivo, Smoliano, Kerdžalų, Chaskovo, Stara Zagoros, Sliveno, Jambolo, Burgaso miestus ir Sofijos mieste bei Sofijos regione (t. y. Bulgarijos pietuose) išimtis būtų taikoma iki 2010 m. pabaigos, tik Sofijos mieste ir Sofijos regione Bulgarija siektų įvykdyti įpareigojimus 2009 m.
(7)
Bulgarija pakankamai pagrindė savo prašymą taikyti išimtį - visų pirma, paaiškino, kad dabartiniams 2 500-2 690 MHz dažnių juostos naudotojams reikia skirti kitus tinkamus dažnius, kad svarbu visus ryšius regione perjungti vienu metu ir kad naujai visuomenės saugumo judriojo ryšio įrangai pirkti reikia skirti finansinių išteklių. Ryšių perjungimo ir įsipareigojimų vykdymo pažangos ataskaita padėtų tinkamai valdyti pereinamąjį laikotarpį.
(8)
2008 m. spalio 2 d. posėdyje Radijo spektro komiteto nariai nurodė, kad neprieštarauja šiai pereinamojo laikotarpio išimčiai.
(9)
Dėl prašomo apribojimo nebūtų nepagrįstai atidėtas Sprendimo 2008/477/EB įgyvendinimas ir neatsirastų pernelyg didelių konkurencijos ar reguliavimo skirtumų valstybėse narėse. Prašymas yra pagrįstas, o pereinamojo laikotarpio išimtis būtų tinkama siekiant palengvinti visišką Sprendimo 2008/477/EB įgyvendinimą,
PRIĖMĖ ŠĮ SPRENDIMĄ:
1 straipsnis
Pagal 2008 m. spalio 22 d. Bulgarijos Respublikos prašymą jai suteikiamas leidimas laikantis 3 straipsnyje nustatytų sąlygų atidėti Sprendimo 2008/477/EB įgyvendinimą iki 2009 m. gruodžio 31 d. Bulgarijos šiaurėje ir iki 2010 m. gruodžio 31 d. Bulgarijos pietuose
2 straipsnis
Šiame sprendime:
-
Bulgarijos šiaurė - tai Vidino, Montanos, Vracos, Lovečo, Pleveno, Gabrovo, Veliko Tirnovo, Rusės, Tergovištės, Razgrado, Šumeno, Silistros, Dobričiaus ir Varnos administraciniai regionai,
-
Bulgarijos pietūs - vietovės aplink Triavnos miestą, Sofijos regionas, Sofijos miestas, taip pat Blagojevgrado, Pazardžiko, Plovdivo, Smoliano, Kerdžalų, Chaskovo, Stara Zagoros, Sliveno, Jambolo, Burgaso administraciniai regionai.
3 straipsnis
Iki 2010 m. sausio 16 d. Bulgarija pateikia Sprendimo 2008/477/EB įgyvendinimo Bulgarijos šiaurėje, Sofijos mieste ir Sofijos regione ataskaitą, o iki 2011 m. sausio 16 d. - šio sprendimo įgyvendinimo visoje jos teritorijoje ataskaitą.
4 straipsnis
Šis sprendimas skirtas Bulgarijos Respublikai.
Priimta Briuselyje, 2008 m. gruodžio 16 d.